CELEX: 62010CN0010
Language: sk
Date: 2010-01-08 00:00:00
Title: Vec C-10/10: Žaloba podaná 8. januára 2010 — Európska komisia/Rakúska republika

13.3.2010   
            
            
               SK
            
            
               Úradný vestník Európskej únie
            
            
               C 63/38
            
         Žaloba podaná 8. januára 2010 — Európska komisia/Rakúska republika
   (Vec C-10/10)
   2010/C 63/60
   Jazyk konania: nemčina
   
      Účastníci konania
   
   
      Žalobkyňa: Európska komisia (v zastúpení: R. Lyal, W. Mölls, splnomocnení zástupcovia)
   
      Žalovaná: Rakúska republika
   
      Návrhy žalobkyne
   
   
               —
            
            
               určiť, že Rakúska republika si tým, že povolila odpočítanie z dane darov v prospech zariadení s vedeckými a vzdelávacími úlohami iba v prípade zariadení so sídlom v Rakúsku, nesplnila povinnosti, ktoré jej vyplývajú z článku 56 ES a z článku 40 Dohody o EHP,
            
         
               —
            
            
               zaviazať Rakúsku republiku na náhradu trov konania.
            
         
      Žalobné dôvody a hlavné tvrdenia
   
   Podľa názoru Komisie spadajú dary v prospech zariadení s vedeckými a vzdelávacími úlohami, ktoré sledujú neekonomické účely, pod voľný pohyb kapitálu podľa článku 56 ES. Rakúska právna úprava povoľuje odpočítanie z dane darov, ktoré boli poskytnuté takýmto zariadeniam v tuzemsku, ale nie odpočítanie darov v prospech podobných zariadení v iných členských štátoch, resp. v iných štátoch Európskeho hospodárskeho priestoru. Tým sa porušuje článok 56 ES a článok 40 Dohody o EHP.
   Rakúska republika túto právnu úpravu odôvodňuje tým, že ide o prípustné obmedzenie zvýhodnenia darov vo vecnej rovine, ktorá zbaví štát od povinnosti financovania, ktorú by inak mal. Vyplýva to okrem iného z rozsudku Súdneho dvora vo veci C-386/04, Centro di Musicologia Walter Stauffer. (1)
   
   Komisia proti tomuto odôvodneniu namieta. V tejto veci predmetné ustanovenia rozlišujú výlučne podľa geografických kritérií a bez ohľadu na účel takto podporovaných zariadení. Okrem toho interakcia medzi priamym štátnym financovaním a daňovo zvýhodnenými podporami súkromných osôb, ktorú tvrdí Rakúska republika, nie je preukázaná. Aj v prípade, že by interakcia tvrdená Rakúskou republikou existovala, neodôvodňuje, podľa názoru Komisie, obmedzenie voľného pohybu kapitálu, lebo pritom nejde o kvalifikovaný záujem z hľadiska daňovej systematiky v zmysle rozsudku Súdneho dvora vo veci C-204/90, Bachmann. (2)
   
   
      (1)  Rozsudok zo 14. septembra 2006, Centro di Musicologia Walter Stauffer, C-386/04, Zb. s. I-8203.
   
      (2)  Rozsudok z 28. januára 1992, Bachmann, C-204/90, Zb. s. I-249.